作者：黄机
词牌/韵律：沁园春

paragraphs: 暑风清微，梅腮渐红，麦须未黄。
恨牡丹多病，医治费巧，酴醿易老，点缀无方。
客里光阴，愁中意绪，想美人兮山水长。
销凝处，有龙丝坠简，来唤持觞。
华堂。
剩贮春光。
粲一行珠玑时样妆。
更燕留轻态，词翻古调，莺娇欲啭，曲度新腔。
玉漏声沈，银潢影泻，殢酒犹烧心字香。
归来也，判明虬永日，瑞锦鸳鸯。